Sosialemediabemarking vir regsfirmas - Solidariteit GildesSolidariteit Gildes Sosialemediabemarking vir regsfirmas - Solidariteit Gildes
Tuis / Kommunikasiepraktisyns Artikel / Sosialemediabemarking vir regsfirmas
Tye (en wette) het verander as dit kom by prokureurs wat hul dienste aanbied. Nie net word prokureurs toegelaat om hul produkte te bevorder nie, maar word ook aangemoedig om sosialemediaplatforms te gebruik.
Emma Seidler, 'n toonaangewende deskundige in sosialemediareg, beveel aan dat Suid-Afrikaanse prokureurs digitale netwerking en sosialemediawerwe tot hul voordeel moet gebruik. Seidler sê sy glo dat dit vir alle prokureurs noodsaaklik is om by sosiale netwerking betrokke te raak en dat 'n regsfirma minstens 'n webwerf moet hê.
Verskeie sosialemediaplatforms soos Facebook, LinkedIn en Twitter bied 'n magdom geleenthede: om met moontlike kliënte in verbinding te tree, 'n ogie oor die kompetisie te hou, op die hoogte van die jongste nuus in die bedryf te kom.
In die regsbedryf is die mededinging om meer kliënte te kry besonder straf, sê Alexe Chasanov, wat vir nichemarket.com skryf.
Regsfirmas kan sukses behaal in sosialemediabemarking as hulle op die volgende punte let:
Kies jou platforms verstandig
Moenie die sosiale media bestorm net omdat ander firmas dit doen nie. Dink eers na oor wat jy wil bereik deur aanlyn te wees. Elke platform het sy nis, gebreke en voordele. Nie elke beskikbare sosiale platform sal ideaal wees vir jou praktyk nie. Jy sal die sleutel-sosialemediaplatforms moet identifiseer wat in lyn is met jou sosialemediadoelwitte en jou pogings op die regte plek moet fokus.
Omskryf jou sosialemediadoelwitte
Jou sosialemediadoelwitte moet streng in lyn wees met die firma se strategie en algehele bemarkingsplan. Die oorkoepelende doelwit vir die meeste firmas is om hul kliëntebasis uit te brei, maar wat is daar nog wat sukses omskryf? Doelwitte kan in die digitale ruimte werk, soos om meer aanlyn verkeer na 'n nuwe praktykarea te stuur. Doelwitte kan ook met regtewêreldondervindings verbind word, soos om die bywoning van 'n komende geleentheid van die firma te vergroot.
Ondersoek die demografiese profiel van jou teikengehoor
Besluit met inagneming van die doelwitte wie jy as 'n ideale kliënt beskou. Dit kan 'n maatskappy wees of 'n persoon met wie reeds werk, of dit kan 'n hipotetiese persona wees. As jy weet wie jy wil probeer bereik, sal dit jou help om inhoud te gee wat hulle sal motiveer om op te tree. Die tipe inhoud (video, skyfievertoning, foto's) en die bewoording moet byval vind by die gehoor. Peil die ingesteldheid van jou gehoor en identifiseer die inligting wat vir hulle waarde sal hê. Sal dit hulle bekommernisse, doelwitte of gevoelens aanspreek? Die antwoord moet altyd "ja" wees.
Die digitale ruimte is propvol inligting, maar 'n paar plasings op sosiale media sal nie oornag skielik nuwe kliënte bring nie. Maar, met 'n langtermynstrategie en bestendige inhoud behoort die firma sy aanlyn verhoudings te bevorder en dit in lojale ondersteuners – en kliënte – te omskep.